Agung Wiyat S. Ardhi embas ring Puri Anyar Keramas Gianyar, tanggal 3 Fébruari 1946. Dané namatang sarjana muda ASTI lan sarjana Agama Hindu lan naanin dados guru ring PR Saraswati Gianyar. Dané taler naanin dados Kepala SPG Saraswati Gianyar, Kepala SMA Saraswati Gianyar, Anggota Madya Désa Pakraman Kabupatén Gianyar, Tim Penyeleksi Penerimaan Penghargaan Wija Kusuma Kabupatén Gianyar, Tim Penyuluh Bahasa Bali Kabupatén Gianyar, Tim Pembina Utama Dharma Gita Kabupatén Gianyar, lan Tim Pembina Nyastra Kabupatén Gianyar. Lianan ring punika, dané taler kasumbung dados pragina Drama Gong.
Dané ngamolihang hadiah sastra Rancagé warsa 2001 antuk cakepan sané mamurda Gending Girang Sisi Pakerisan lan antuk jasa ring widang sastra Bali modéren warsa 2010. Ring warsa 2015 dané polih penghargaan Widya Pataka saking Gubernur Bali antuk cakepan sandiwara mabasa Bali sané mamurda Bogolan.
Niki wantah silih sinunggil kakawian dané marupa puisi sané mamurda “Taksu” sané kaambil saking cakepan “Dénpasar lan Donpasar” kaca kaping 7.
TAKSU
Olih: Agung Wiyat S. Ardhi
Rarianang indangé
Duh, Aruna, duh pawana, duh rahina. Tityang ajerih Widhi wadih
Kalantaka ngendih Tityang amerih Asing alih mangalih Asing alih tan polih
Tan polih ngruruh ririh.
Mangkin, saking prabhata segara Sanur
Saraswati matéja Nyinarang kaluihan Aji Nyekarurayang kadiatmikan
Kapradnyanan
Ring sang teleb angulik sastra
Angulik aksara
Angulik tatua
Aruna, pawana, rahina
Sampunang malih andega indangé
Tityang tan kantun ajerih
Widhi tan kantun wadih
Réh Saraswati sampun nyiratang
Padma késara
Taksu
Nyekarurayang satwam
Ngébekin Bhuana Dénpasar
Mangkin, ngiring tancebang dupané masumpang geni
Ngendih
Mangda polih asing alih
Ngruruh ririh
Ngruruh sugih
Mabekel tresna kinasih
Mapikolih shantih.
Bhadrika Ashrama,
14 Agustus 2013
Subscribe to: Post Comments ( Atom )
ban_Latn ban_Latn ban_Latn ban_Latn ban_Latn min_Latn lus_Latn ban_Latn ban_Latn ban_Latn ban_Latn ban_Latn ban_Latn bjn_Latn swh_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn plt_Latn min_Latn eng_Latn